**TECHNINĖ SPECIFIKACIJA**

1. **SĄVOKOS IR SUTRUMPINIMAI**
   1. **Klientas** – UAB Vilniaus kogeneracinė jėgainė.
   2. **Paslaugų teikėjas** – ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Klientas sudaro Sutartį.
   3. **Sutartis** – Sutartis, sudaroma tarp Kliento ir Paslaugų teikėjo dėl Pirkimo objekto.
   4. **Paslaugos** – Vilniaus kogeneracinės jėgainės biokuro deginimo įrenginio ir biokuro paruošimo teritorijos konservavimo projekto rengimas.
2. **PIRKIMO OBJEKTAS**
   1. Vilniaus kogeneracinės jėgainės biokuro deginimo įrenginio ir biokuro paruošimo teritorijos pastatų, statinių bei technologinės įrangos konservavimo projekto rengimo paslaugos.
3. **PIRKIMO OBJEKTO APIMTYS**
   1. Paslaugų apimtys detalizuojamos šios Techninės specifikacijos 5 skyriuje.
   2. Paslaugos turi būti pradėtos teikti iš karto po Sutarties pasirašymo.
4. **PASLAUGŲ TEIKIMO VIETA**
   1. Projektavimo paslaugos teikiamos Paslaugų teikėjo darbo vietoje.
   2. Susitikimai su Klientu statybos objekte organizuojami adresu Jočionių g. 13, Vilnius.
   3. Nuotoliniai video susitikimai pagal poreikį organizuojami naudojant „Microsoft Teams“ programą.
5. **REIKALAVIMAI PIRKIMO OBJEKTUI**
   1. **Pirkimo objekto aprašymas**
      1. Paslaugų teikėjas, teikdamas Paslaugas, privalo Vilniaus kogeneracinės jėgainės biokuro deginimo įrenginio ir biokuro paruošimo ūkio statybos aikštelėje apžiūrėti, įvertinti, nufotografuoti (jei reikia), ir surinkti visą reikalingą informaciją Paslaugoms suteikti.
      2. Paslaugų teikėjas projektavimo paslaugų teikimui, įsakymu skiria statinio projekto ar statinio projekto dalies vadovą kaip numato statybos techniniai reglamentai STR 1.06.01 ir STR 1.04.04.
      3. Projektas yra rengiamas vadovaujantis:
         1. Statybos įstatymu (aktualia redakcija);
         2. STR 1.04.04:2017 „Statinio projektavimas, projekto ekspertizė“ (Projekto apimtyje rengiami tikslūs kiekių sąnaudų žiniaraščiai ir sąmatiniai skaičiavimai kaip numato STR1.06.01:2016);
         3. STR 1.06.01:2016 „Statybos darbai. Statinio statybos priežiūra“;
         4. kitais statybos techniniais reglamentais ir kitais Lietuvos Respublikos teisės aktais, įstatymais, normatyviniais dokumentais reglamentuojančiais projektavimą.
      4. Projektas turi būti suskirstytas į dvi dalis:
         1. privalomi minimalūs konservavimo darbai, kurie apibrėžiami STR 1.06.01 5 priedo II skyriumi;
         2. konservavimo darbai, kurie nepatenka į STR 1.06.01:2016 5 priedo II skyriaus apibrėžimą, bet reikalingi technologinės įrangos apsaugojimui (priedas Nr. 1). Technologinės įrangos ir statinių apsaugojimo sąrašas (priedas Nr. 1) turi būti patikslintas rengiant konservavimo projektą.
      5. Projektas įforminamas vadovaujantis LST1516 standartu arba lygiaverčiais reikalavimais.
      6. Visa Paslaugų teikėjo parengta projektinė dokumentacija (toliau – Dokumentacija) teikiama:
         1. elektroniniu formatu (redaguojamame originaliame, dwg, doc, excell, pdf ir elektroniškai pasirašytame formate pvz. ADOC formatu).
         2. 3 (tris) popierinius egzempliorius su originaliais parašais statybos darbų atlikimui.
      7. Parengtą Projektą privaloma suderinti su Klientu ir visomis suinteresuotomis šalimis.
      8. Paslaugų teikėjas, rengdamas projektinę dokumentaciją, turi vadovautis visa Kliento perduota projektine dokumentacija (t. y. techninis ir darbo projektas).
      9. Paslaugų teikėjas projektinę dokumentaciją rengia lietuvių kalba. Dokumentacija turi būti kokybiška, be gramatinių klaidų.
      10. Paslaugų teikimo metu abiejų šalių pastabos, komentarai, papildymai teikiami raštu. Susirašinėjimas tarp Kliento ir Paslaugų teikėjo vykdomas Sutartyje nurodytais elektroninio pašto adresais.
      11. Bet kuriuo Paslaugų teikimo metu Klientas turi teisę kviesti Paslaugų teikėją pristatyti Paslaugų teikimo eigą ir rezultatus Klientui bei trečiosioms šalims.
      12. Visos išlaidos, susijusios su Projekto rengimu, atlyginamos Paslaugų teikėjo lėšomis.
6. **PASLAUGŲ VYKDYMO TVARKA IR TERMINAI** 
   1. Projektas turi būti pradedamas rengti iš karto nuo Sutarties pasirašymo dienos.
   2. Paslaugos turi būti suteiktos žemiau nurodytais terminais. Paslaugų teikimo terminas išskaidomas į tokius etapus:
      1. Konservavimo projekto parengimas be sąmatinių skaičiavimų - 6 (šešios) darbo dienos;
      2. Konservavimo projekto sprendinių suderinimas su Klientu – 20 (dvidešimt) darbo dienų;
      3. Sąmatinių skaičiavimų parengimas pagal Kliento patvirtintus konservavimo projekto sprendinius - 4 (keturios) darbo dienos.
   3. Be raštiško Kliento sutikimo Paslaugų teikėjas įsipareigoja neperduoti tretiesiems asmenims pagal Pirkimo sutartį prisiimtų įsipareigojimų ir bet kokiu atveju atsakyti už visus Pirkimo sutartimi prisiimtus įsipareigojimus, nepaisant to, ar Pirkimo sutarties vykdymui bus pasitelkiami tretieji asmenys.
   4. Klientas, gavęs Paslaugų teikėjo parengtą dokumentaciją peržiūrai, įvertinimui ir pastaboms, susipažįsta su Projektu ir, esant poreikiui, pateikia savo pastabas ne vėliau kaip per 5 (penkias) darbo dienas. Paslaugų teikėjas, gavęs Kliento pastabas, pateikia patikslintus rezultatus ne vėliau kaip per 3 (tris) darbo dienas. Tolimesnė rezultatų peržiūra ir tikslinimas vykdomas analogiškais terminais kaip pirmasis.
   5. Nustatomas 5 (penkių) darbo dienų laikotarpis, per kurį Klientas turi priimti suteiktas Paslaugas (t. y. pasirašyti Paslaugų perdavimo – priėmimo aktą).
7. **KOKYBĖ IR TRŪKUMŲ PAŠALINIMAS**
   1. Paslaugos turi būti teikiamos kokybiškai, atitikti šioje Techninėje specifikacijoje ir/ ar kituose dokumentuose, kurie numato kokybės reikalavimus perkamoms Paslaugoms, keliamus reikalavimus, ir turi būti suteiktos Techninės specifikacijos 6 dalyje nustatytais terminais.
   2. Paslaugos yra laikomos teiktos pilna apimtimi tada, kai Klientas priima Dokumentaciją bei patvirtina Paslaugų teikėjo perduotų dokumentų kokybės priimtinumą, pasirašydamas priėmimo - perdavimo aktą.
   3. Nekokybišku Paslaugų teikimo rezultatu laikomas toks rezultatas, kuris, įskaitant, bet neapsiribojant, neatitinka Techninėje specifikacijoje keliamų reikalavimų ir/ arba tenkina bent vieną iš šių kriterijų:
      1. daug gramatinių ir kalbos kultūros klaidų dokumentuose;
      2. neaiški, nevieninga dokumento, projekto struktūra;
      3. nepakankamas dokumentų išsamumas.
   4. Visos Kliento pastabos dėl derinimui pateikto projekto ar kitos dokumentacijos, kuri bus reikalinga tolesniam Paslaugų vykdymui ir užbaigimui, turi būti atsakytos, pataisant dokumentaciją ir pateikiant pastabų suderinimo lentelę, kurioje nurodoma Kliento pastaba, Paslaugų teikėjo atsakymas į ją ir tiksli dokumento vieta, kurioje buvo daryti pakeitimai. Jei Klientui pateiktoje galutinėje dokumentacijos versijoje nebus įvertintos (ar įvertintos ne visos, ne visa apimtimi) pirminei dokumentacijos versijai Kliento pateiktos pastabos (išskyrus atvejus, kai Paslaugų teikėjas argumentuotai įrodo Klientui, kodėl neatsižvelgė į pastabą, ir Klientas atsiima pastabą), laikoma, kad Paslaugų rezultatas (galutinė dokumentacijos versija) yra nekokybiškas.
   5. Paslaugų teikimo metu abiejų šalių pastabos, komentarai, papildymai teikiami raštu. Susirašinėjimas tarp Kliento ir Paslaugų teikėjo vykdomas Sutartyje nurodytais elektroninio pašto adresais.
   6. Visos Kliento pastabos dėl teikiamų Paslaugų kokybės, turi būti įvertintos ir nekokybiški dokumentai ištaisyti.
   7. Terminas per kurį turi būti ištaisomi nustatyti trūkumai - 3 (trys) darbo dienos nuo Kliento kreipimosi į Paslaugų teikėją dėl trūkumų pašalinimo dienos.
   8. Klientas pasilieka teisę nemokėti už su trūkumais teiktas Paslaugas tol, kol tokie trūkumai nebus ištaisyti ar pašalinti.
8. **APMOKĖJIMO SĄLYGOS**
   1. Klientas sumoka Paslaugų teikėjui už faktiškai suteiktas kokybiškas Paslaugas per 30 (trisdešimt) dienų nuo Paslaugų rezultato perdavimo - priėmimo akto pasirašymo ir Sąskaitos gavimo dienos.
9. **PRIEDAI**
   1. Priedas Nr. 1 – Technologinės įrangos ir statinių apsaugojimo sąrašas.